 „Treba hľadať a nachádzať spôsob, podľa

ktorého by učitelia menej učili, ale žiaci viac vedeli, aby bolo

v školách viac voľného času, potešenia a zaručeného úspechu.“

Ján Amos Komenský

**NÁVRH KONCEPCIE ROZVOJA**

**ZÁKLADNEJ ŠKOLY S MATERSKOU ŠKOLOU CEROVÁ**

**na obdobie 2021-2026.**

Mgr. Peter Mihály

# *Úvod*

Tento dokument je vypracovaný ako podklad pre výberové konanie na funkciu riaditeľa školy. Jedná sa o návrh koncepcie rozvoja, ktorý vyjadruje moje manažérske zámery na päť rokov dopredu a nadväzuje na koncepciu rozvoja školy z roku 2016. Som presvedčený, že plán rozvoja a dané koncepčné ciele môžu zásadne ovplyvniť budúcnosť školy. V tomto dokumente vychádzam z analýz súčasných trendov v školstve, vychádzajúc najmä z vlastného poznania tejto školy, kde pracujem už dvadsaťpäť rokov, z toho päť rokov vo funkcii riaditeľa. Koncepciu rozvoja Základnej školy som zameral na riešenie dlhodobých koncepčných zámerov na obdobie piatich rokov 2021 – 2026.

**Vízia**

***Mojou víziou je škola ako vzdelávacie, kultúrne, športové a spoločenské regionálne centrum.***

# *Základné informácie o právnom subjekte*

Súčasný vzdelávací proces prebieha v materskej škole a plno organizovanej základnej škole s právnou subjektivitou so všetkými ročníkmi s počtom: 2 triedy materskej školy s počtom detí 29 a 9 tried základnej školy s počtom žiakov 152 , 1,5 oddeleniami školského klubu detí a školskou jedálňou.

## Analýza demografického vývoja

Počet žiakov sa za posledných 5 rokov navýšil z pôvodných 137 na 152 žiakov, aj napriek nízkym počtom nastupujúcich školopovinných detí z nášho školského obvodu. Žiakov sa nám darí získavať aj z iných školských obvodov, prípadne okolitých obcí.

V súčasnej dobe je počet žiakov na škole dostačujúci z finančného aj priestorového hľadiska. Škola má dostatok finančných prostriedkov na pokrytie prevádzkových a mzdových nákladov. Samozrejme by sme privítali navýšenie platových taríf zamestnancov a mzdových prostriedkov na osobné ohodnotenie, pretože práca pedagogických a nepedagogických zamestnancov v školstve je nedocenená.

## SWOT analýza

|  |  |  |  |  |
| --- | --- | --- | --- | --- |
| ***Silné stránky*** |  | | | ***Slabé stránky*** |
| * kvalitné vzdelávanie, vysoká odbornosť vyučovania * pozitívna klíma v škole, kvalitne fungujúca tímová práca zamestnancov * veľká ponuka školských krúžkov, školských a mimoškolských aktivít organizovaných školou * starostlivosť o talentovaných žiakov a ich úspechy * starostlivosť o deti vyžadujúce špecifické podmienky vzdelávania * postupný prechod na kompletnú elektronizáciu dokumentácie školy * prezentácia školy na verejnosti | |  | * klesajúca vnútorná motivácia niektorých žiakov a s tým súvisiace priemerné vzdelávacie výsledky žiakov * nedostatok priestorov pre MŠ * problém s dopravou v ranných hodinách v školskom areáli z hľadiska bezpečnosti detí * nízka úroveň samostatnosti a zodpovednosti niektorých žiakov * chýbajúci školský psychológ, resp. špeciálny pedagóg * nedostatok asistentov učiteľa | |

|  |  |  |  |  |
| --- | --- | --- | --- | --- |
| * pravidelne aktualizované webové stránky školy * zlepšovanie materiálno-technickej vybavenosti školy * vynovený školský areál * znižovanie energetickej náročnosti budovy školy * aktivity na získanie mimorozpočtových finančných prostriedkov (2% dane z príjmov, sponzorské príspevky, projekty a granty) * spolupráca s miestnymi organizáciami, organizovanie rôznych podujatí | |  | * nedostatočný technický a materiálny stav školskej kuchyne * slabý internet do škôl poskytnutý štátom * nedostatočná komunikácia s niektorými rodičmi * viazanosť dochádzajúcich žiakov na autobusové spoje * nízky podiel mužov v pedagogickom zbore | |
| ***Príležitosti*** |  | | | ***Hrozby*** |
| * ,,Škola bez papierov“ – odbúranie administratívy zamestnancom školy * spolupráca s partnermi a organizáciami, napr. OZ pri základnej škole– financovanie vybavenosti školy a rôznych akcií, spolupráca pri projektoch * získavanie finančných prostriedkov na projekty z rôznych výziev a grantov * revitalizácia školského nádvoria * zdokonaliť komunikáciu medzi pedagógmi a rodičmi * ďalšie vzdelávanie učiteľov | |  | * vandalizmus v areáli školy * zvyšovanie administratívy * nedostatok finančných prostriedkov na investície * nedostatok financií na  odmeňovanie pedagogických a nepedagogických zamestnancov, nízke tarifné platy zamestnancov určené štátom * neustále sa meniaci školský zákon * vplyv sociálnych sietí, internetu, sledovanie médií bez kontroly času a obsahu na osobnosť žiakov * zaneprázdnenosť rodičov * demografická situácia | |

# *Návrh koncepcie ďalšieho rozvoja Základnej školy na roky 2021-2026*

Pre naplnenie vízie ,,Škola ako vzdelávacie, kultúrne, športové a spoločenské regionálne centrum“ by som sa chcel zamerať na skvalitnenie nasledovných oblastí:

## Oblasť výchovno-vzdelávacia

Výchova a vzdelanie sú dve neoddeliteľné zložky, ktoré spolu navzájom veľmi úzko súvisia. Vzdelávanie prebieha podľa Školského vzdelávacieho programu. Súčasťou vyučovania sú projektové dni, tematické exkurzie, výcviky, výchovné koncerty a besedy. Nezastupiteľnú úlohu v oblasti výchovy plní aj materská škola a školský klub detí.

***Hlavné koncepčné zámery:***

* *Jazyková profilácia*– zachovať kontinuálnu výučbu anglického jazyka v 1. a 2. ročníku v rámci disponibilných hodín, od 3. ročníka s časovou dotáciou v súlade so ŠVP. Ponúknuť na druhom stupni ZŠ druhý cudzí jazyk podľa výberu z ponuky školy. Školskú a miestnu knižnicu využívať ako komunikačný a informačný zdroj, študijné centrum. Venovať zvýšenú pozornosť materinskému jazyku, získavaniu komunikačných a jazykových spôsobilostí (čítanie s porozumením), práci s informáciami, čitateľskej gramotnosti, schopnosti argumentovať. Formovať kladný vzťah detí ku knihe a literatúre, organizovať súťaže v čitateľských zručnostiach a popoludňajšie čitateľské aktivity v školských kluboch detí, spolupracovať s obecnou knižnicou. Podporovať tvorbu školského časopisu.
* *Matematická kompetencia a finančná gramotnosť* – v matematike a práci s informáciami sa zamerať na rozvoj schopnosti používať a rozvíjať matematické myslenie na riešenie rôznych problémov v každodenných situáciách. Posilniť dotáciu matematiky na druhom stupni z disponibilných hodín, ponúknuť žiakom cvičenia a  doučovanie v poobedňajších hodinách. Žiakov kvalitne pripravovať na prijímacie pohovory na stredné školy.
* *Počítačová gramotnosť* – využívať internet vo vyučovacom procese ako zdroj informácií. Vyučovať v odbornej počítačovej učebni, ktorú budeme neustále dopĺňať modernou technikou.

* *Technická gramotnosť*– zlepšením materiálno-technického a priestorového vybavenie školy učebňou techniky zlepšovať manuálne a technické zručnosti žiakov a vytvárať pozitívny vzťah k práci.

* *Telesná a športová zdatnosť* – telesnou a športovou výchovou prispievať k upevňovaniu zdravia, zdatnosti a pohybovej aktivity. Zavedením inovačných prvkov zatraktívniť hodiny telesnej výchovy. So žiakmi sa zúčastňovať športových súťaží. Podporovať lyžiarske,  snoubordingové a plavecké výcviky.

* *Školská poradenská činnosť* – venovať zvýšenú pozornosť žiakom so špeciálnymi výchovno-vzdelávacími potrebami, uplatňovať individuálny prístup. Spolupracovať s  Centrom pedagogicko-psychologického poradenstva a  prevencie. V spolupráci s výchovným a kariérnym poradcom riešiť problémové správanie, školský neprospech a záškoláctvo, predchádzať šikanovaniu. Naďalej vytvárať podmienky pre vzdelávanie nadaných a  handicapovaných žiakov. Zabezpečiť v čo najväčšej miere asistentov pre žiakov s vývinovými poruchami učenia a správania.
* *Školský vzdelávací program* - aktualizovať a upravovať v zmysle legislatívy a potrieb školy.

* *Mimoškolská záujmová činnosť* – podporovať širokú ponuku záujmových krúžkov, zapojenie rodičov, dobrovoľných organizácií a klubov do krúžkovej činnosti. Ponúknuť priestory školy žiakom, rodičom, organizáciám pracujúcim s deťmi na mimoškolské aktivity.
* *Výchovno-vzdelávací proces* – uplatňovať inovatívne metódy a formy výučby, ktoré u žiakov rozvíjajú samostatnosť a  tvorivý prístup k práci, ako sú projektové, skupinové a problémové vyučovanie.

## Oblasť riadenia a vedenia

V súčasnosti má ZŠ s MŠ28 zamestnancov, z toho 20 pedagogických a 8 nepedagogických zamestnancov. Všetci pedagógovia sú odborne spôsobilí a svoje vzdelávanie neustále dopĺňajú v rámci kontinuálneho vzdelávania. Stabilizovaný pedagogický zbor bude postupne dopĺňaný mladšími pedagógmi.

***Hlavné koncepčné zámery:***

* *Vzdelávanie zamestnancov* – podpora ďalšieho vzdelávania, organizácia školení vedením školy, možnosť získania 1. a 2. atestácie a ďalšej aprobácie.
* *Medziľudské vzťahy* - budovanie kvalitných medziľudských vzťahov na pracovisku považujem za jednu z priorít personálnej politiky školy. Korektné medziľudské vzťahy sa snažíme prehlbovať organizáciou spoločenských akcií a teambuildingových aktivít. S tým súvisí aj budovanie lojality jednotlivých zamestnancov ku škole.
* *Vnútorný kontrolný systém* – hospitácie vedenia školy, vzájomné hospitácie pedag. zamestnancov a následná výmena skúseností.
* *Prezentácia školy na verejnosti* – aj naďalej sa budeme snažiť zverejňovať výsledky práce na webových stránkach školy, informovať rodičov prostredníctvom aplikácie EduPage a spolupracovať s regionálnymi médiami.
* *Elektronická dokumentácia školy* – pokračovať vo využívaní elektronickej triednej knihy, žiackej knižky a ASC agende, propagovať u rodičov mobilnú aplikáciu EduPage a postupne prechádzať na kompletnú elektronickú dokumentáciu školy.
* *Prehľadný systém odmeňovania* – nastavením pravidiel nadčasových hodín, osobných príplatkov a odmien vytvárať pocit spravodlivého hodnotenia zamestnancov, oceňovať prácu nad rámec povinností, motivovať na prácu s problémovými a talentovanými žiakmi.
* *Oblasť projektov a grantov* -na základe získaných skúseností s tvorbou a realizáciou projektov usilovať sa aj naďalej o získavanie finančných prostriedkov pomocou najrôznejších projektov, grantov a dotácií. Motivovať k ich predkladaniu pedagógov i ostatných zamestnancov školy. Iniciovať stretnutia a rokovania o spolupráci a možnú podporu školy zo strany obce Cerová, firiem, organizácii a iných partnerov. Podporovať žiacke projekty so školskou, ekologickou tematikou a zberové aktivity.

## Oblasť materiálno-technická

* rekonštrukcia počítačovej učebne a vybudovanie jazykovej učebne
* získať finančné krytie na revitalizáciu nádvoria školy
* vybudovanie parkoviska pre zamestnancov
* doplniť okolie altánku environmentálnymi pomôckami
* doplniť jednotlivé kabinety potrebnými didaktickými pomôckami
* revitalizácia volejbalového ihriska

# *Napĺňaním hlavných koncepčných zámerov a ich následnou aktualizáciou sa škola postupne stáva miestom vzdelávania, športu, oddychu a zdravia pre širokú verejnosť.*

# *Záver*

Každá škola je zložitý a premenlivý systém vzájomne previazaných prvkov, v ktorom nie je možné dosiahnuť dokonalého stabilného stavu, keď už nebude čo zlepšovať. Akokoľvek dobre nastavená koncepcia ešte nezaručuje úspech. Komu ide o kvalitu a neformálnosť v práci školy, tomu sa málokedy podarí naplniť všetko, čo si v koncepčných zámeroch vytýčil. Túžba po napredovaní a nadšenie jednotlivca k uskutočneniu všetkých plánov nestačí. Najťažšie je presvedčiť a získať pre svoj zámer všetkých zainteresovaných.

Moje skúsenosti z doterajšieho pôsobenia na našej škole ma ubezpečujú v tom, že naša škola disponuje kolektívom ľudí, o ktorých sa môžem oprieť. Náš pedagogický kolektív, ekonomický úsek, prevádzkoví zamestnanci sú schopní spolupracovať, vzájomne si pomáhať, inšpirovať sa a učiť sa jeden od druhého.

Mgr. Peter Mihály